KIRJALLINEN KYSYMYS E-0605/03 esittäjä(t): Bárbara Dührkop Dührkop (PSE) komissiolle. Kielellistä monimuotoisuutta edistävän viraston perustaminen.



Virallinen lehti nro 192 E , 14/08/2003 s. 0206 - 0206



KIRJALLINEN KYSYMYS E-0605/03 esittäjä(t): Bárbara Dührkop Dührkop (PSE) komissiolle (3. maaliskuuta 2003) Aihe: Kielellistä monimuotoisuutta edistävän viraston perustaminen Tämän vuoden helmikuun alussa Euroopan vähemmistökielten toimisto (EBLUL) hyväksyi Charleroissa pidetyssä ylimääräisessä kokouksessaan päätöslauselman, jossa se pyytää erityisesti Euroopan unionia perustamaan viraston, jonka tehtävänä olisi edistää kielellistä monimuotoisuutta ja kielten oppimista (mallina voisi olla Wienissä sijaitseva Euroopan rasismin ja muukalaisvihan seurantakeskus). Euroopan unionin erikoislaatuinen kielellinen rikkaus ja monipuolisuus on otettava huomioon kuten myös se, että hieman yli vuoden kuluttua 10 uutta maata tulevat osaksi EU:ta. On syytä myös ottaa huomioon, että tällä hetkellä yli 40 miljoonaa EU:n kansalaista puhuu päivittäin jotakin vähemmistökieltä ja että EU:lta puuttuu todellinen vähemmistökieliä turvaava ja edistävä politiikka (oikeusperustan puuttuminen jne.). Mitä mieltä komissio on EBLUL:in hyväksymästä ehdotuksesta? Eikö komissio katso, että tämäntyyppisen viraston perustaminen EU:hun on välttämätöntä sovellettaessa kielellistä monimuotoisuutta ja kielten oppimista aidosti edistävää politiikkaa laajentuneessa unionissa? Aikooko komissio harkita tätä asiaa seuraavassa kielellistä monimuotoisuutta ja kielten oppimista koskevassa toimintasuunnitelmassaan tai sen täydentävänä osana? Aikooko komissio tehdä tämänsuuntaisen ehdotuksen neuvostolle? Viviane Redingin komission puolesta antama vastaus (31. maaliskuuta 2003) Komissio on tietoinen päätöslauselmasta, jonka Euroopan vähemmistökielten toimisto vastikään antoi. Euroopan vähemmistökielten toimisto saa suurimman osan rahoituksestaan yhteisön varoista. Asiakirjassa otetaan esille useita seikkoja ja tehdään muutamia ehdotuksia, joista yksi koskee erillisen toimiston perustamista kielellisen monimuotoisuuden ja kieltenoppimisen edistämiseksi. Komission kuulemisasiakirjassa kielten oppimisesta ja kielellisestä monimuotoisuudesta(1) ehdotetaan käytettäväksi laaja-alaista lähestymistapaa, joka kattaa alueelliset ja vähemmistökielet. Yksi kuulemisasiakirjassa esiin tuoduista kysymyksistä koskee tapoja, joilla unioni voisi tukea jäsenvaltioita kielellisen monimuotoisuuden edistämiseksi. Asiakirjasta järjestettiin laaja julkinen kuuleminen, joka päättyi 28. helmikuuta 2003. Komissio tarkastelee parhaillaan kuulemisesta saatuja tuloksia. Huhtikuussa 2003 on tarkoitus järjestää kuulemista koskeva konferenssi. Kielten oppimista ja kielellistä monimuotoisuutta koskeva komission toimintasuunnitelma perustuu toimiin, jotka rahoitetaan nykyisten yhteisön ohjelmien ja toimien varoista. Suunnitelmien mukaan toimintasuunnitelma hyväksytään vuoden 2003 puolivälissä. Laatiessaan toimintasuunnitelmaa komissio tutkii tarkasti kaikki kuulemismenettelyssä saadut organisaatioiden tai yksittäisten henkilöiden tekemät ehdotukset. Lisäksi tutkitaan tarkoin Euroopan vähemmistökielten toimiston tekemä ehdotus. Kuulemismenettely ja vastausten tarkastelu on kuitenkin kesken, joten komissio ei voi vielä tässä vaiheessa ottaa kantaa mihinkään tiettyyn sille toimitettuun ehdotukseen. (1) SEK(2002) 1234.